Els Reis Mags arriben a Llíria
05 de Gener de 2025

Els Reis Mags han tornat a visitar, un any més, la ciutat de Llíria. En esta vesprada tan especial per als més menuts, Ses Majestats d'Orient ha participat en la tradicional cavalcada que ha recorregut els principals carrers de la població.

Durant l'itinerari, els xiquets i xiquetes han pogut saludar a Melcior, Gaspar i Baltasar, que han estat acompanyats per diferents col·lectius de la localitat. Més de 300 persones, entre figurants i músics, han oferit un acolorit espectacle, en el qual a més s'han repartit més de 600 quilos de caramels i 10.000 de monedes de xocolate.

L'extensa comitiva reial ha finalitzat a la plaça Major, on s'ha realitzat la representació de l'adoració al xiquet Jesús. Allí, els Reis Mags han sigut rebuts per la Corporació municipal. L'alcalde Joanma Miguel els ha fet entrega de la clau de la ciutat, en agraïment i com a mostra d'hospitalitat per la seua visita a la ciutat edetana, en la vesprada més màgica de l'any.

Després d'estos moments de molta il·lusió per als més xicotets, Melcior, Gaspar i Baltasar s'han traslladat a cadascuna de les tres parròquies del municipi per a compartir una estona amb els xiquets i xiquetes de Llíria i entregar-los un regal, abans de la important missió que tenen per davant esta nit.

Esta espectacular cavalcada, que organitza la Regidoria de Festes, ha sigut possible, una vegada més, gràcies a la col·laboració de l'Arxiconfraria de la Cort de Maria, la Confraria de la Mare de Déu del Remei i de la Santíssima Trinitat, la Parròquia de Maria Mare, les bandes juvenils de la Primitiva i de la Unió Musical, la Penya Arre, el grup de dansa Al-Hilal, el Grup de Danses “El Tossal”, el club de patinatge Edeta i, el grup de tabal i dolçaina Colla Pastrana, i la Junta Local Fallera al costat de les comissions Plaça Pedralba, Avinguda dels Furs, Alpelic, Pla de l’Arc, i Colón-Sant Vicente de Paúl.